Sortejades les meses electorals per a les eleccions al Parlament Europeu
13 de maig 2024

![](/media/0v5diffi/img_9064_c.jpg?width=850&height=566.6666666666666)

L'Ajuntament de Sagunt ha celebrat hui el sorteig per a formar les meses electorals per a les eleccions al Parlament Europeu que se celebraran el pròxim 9 de juny. El sorteig s'ha dut a terme en un ple extraordinari i del mateix eixiran les persones que presidiran o formaran part com a vocals de les 75 taules que tindrà la ciutat en la jornada electoral.

De les 75.285 persones que conformen la població de la ciutat, en esta convocatòria electoral podran votar un total de 50.312 ciutadans i ciutadanes. D'ells, 50.011 residixen a la ciutat, mentre que els 301 restants ho fan a l'estranger. Sagunt tindrà 75 meses electorals distribuïdes en un total de 18 col·legis electorals.

### **Sorteig de les meses electorals**

Cada mesa electoral comptarà amb un president i dos vocals, tenint cadascun d'ells dos suplents ja estipulats. És a dir, que en total se sortegen 9 persones per a cada mesa electoral. La Llei orgànica del Règim Electoral General assenyala que la formació de les meses electorals és competència dels ajuntaments, davall la supervisió de les juntes electorals de la zona.

Esta norma assenyala que les persones que ostenten la presidència i les vocalies de les meses electorals són triades per sorteig públic entre la totalitat de les persones incloses en la llista d'electors de cada taula.

Existixen una sèrie de requisits per a poder formar part de les meses electorals: saber llegir i escriure i tindre menys de 70 anys, encara que es pot renunciar a partir dels 65 anys; les persones que exercisquen com a presidents han de posseir el títol de Batxiller o de Formació Professional de segon grau o, subsidiàriament, el graduat escolar o equivalent; no poden ocupar la presidència ni les vocalies les persones que concórreguen a les eleccions com a candidates.

Així mateix, la normativa exposa que la determinació dels membres de les taules es farà mitjançant una aplicació informàtica per a la qual es necessiten dos números de dos xifres cadascun. El primer número indica el coeficient de salt en la llista d'electors, mentre que el segon indica el nombre de vegades que s'ha de remenar la llista d'electors obtinguda del procés anterior.

El resultat determina la designació de cadascun dels components i els corresponents suplents de cada mesa electoral. Tot el procés es realitza per mitjà d'un algoritme matemàtic.

### **Notificació a la ciutadania**

En els dies posteriors al sorteig, els ciutadans i ciutadanes triats a l'atzar per a integrar les meses electorals rebran la corresponent notificació junt amb un manual d'instruccions sobre les seues funcions.

A partir d'eixe moment, disposen d'un termini de set dies per a al·legar davant la Junta Electoral de Zona alguna causa justificada i documentada que els impedisca acceptar el càrrec.

*   [](http://www.facebook.com/sharer.php?u=https://aytosagunto.es/va/actualitat/sortejades-les-meses-electorals-per-a-les-eleccions-al-parlament-europeu/ "Facebook")
*   [](http://twitter.com/share?url=https://aytosagunto.es/va/actualitat/sortejades-les-meses-electorals-per-a-les-eleccions-al-parlament-europeu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sortejades-les-meses-electorals-per-a-les-eleccions-al-parlament-europeu/ "Linked In")
*   [](mailto:?body=https://aytosagunto.es/va/actualitat/sortejades-les-meses-electorals-per-a-les-eleccions-al-parlament-europeu/)